VEGA præsenterer:

**Infernals overflødighedshorn af velkendte hits rammer igen VEGA**

*Den dynamiske, danske duo Infernal er endnu en gang er klar til rive Store VEGA ned igen den 22. december 2018 med deres sprængfyldte show spækket med power og pophits.*

2017 stod på jubilæumsturnéen #InfernalRiverPissetNed for Lina Rafn og Paw Lagermann, der i form af et fantastisk show har fejret 20 året for opstarten af Infernal. Sammen med et veloplagt publikum, deres forrygende band og exceptionelle dansere har duoen med vanlig perfektionisme revet koncertgængere midt over i ekstase og vildskab, så ingen har kunnet været i tvivl om, at der ikke springes over hvor gærdet er lavest – tværtimod.

Sommerens festivalkoncerter udløste så stor anerkendelse og så mange genbookninger, at Infernal tog konsekvensen og takkede ja til en begrænset række indendørs koncerter i oktober og november måned. Med fulde huse alle steder og en turnéafslutning på et totalt udsolgt Store VEGA i København den 22. december har duoen allerede nu planlagt at gentage succesen i 2018.

**Infernal river pisset ned igen**

Et Infernal-show er mere end bare en koncert. Det er en oplevelse. Når Infernal optræder live, rives du ikke bare med på en rejse gennem deres imponerende række af udgivelser, publikum kan ”roligt” påregne en vis interaktion, som man aldrig helt ved, hvor ender. Det eneste, man ved, er: Det bliver festligt. Det bliver sandsynligvis endda vanvittigt.

Gruppen har i 2018 valgt at kalde fænomenet #InfernalRiverPissetNedIgen.

Infernal hylder de mange fans, som igennem årene trofast har stået foran scenen siden 1997, hvor det hele startede med numre som "Sorti de L’enfer" og "Kalinka". Lina Rafn og Paw Lagermann mødte allerede hinanden som teenagere, og musikken blev hurtigt et vitalt omdrejningspunkt for de to venner, der har været et uadskilleligt makkerpar i 20 år med op mod 30 single udgivelser i bagagen.

Infernal forbliver desuden topaktuelle med udgivelsen af deres nye single, ”Not Alone (Alo Elo Ele)”. Nummeret er et godt, sonisk billede på den varme og ”feel good” fornemmelse, som du står med under og efter en Infernal koncert. For selvom de flår dig rundt oppe fra scenen, sprøjtende med kaskader af vodka, co2, champagne og meget mere, ender du altid i samme gear - hoppende rundt med en herlig fornemmelse af, at dit største problem er, at du har glemt dine problemer.

**Fakta om koncerten**

Infernal (DK)

Lørdag d. 22. december 2018, kl. 21.00

Store VEGA, Enghavevej 40, 1674 København V

Billetpris 200 kr. + gebyr

Billetsalget starter i dag via vega.dk og Ticketmaster.